แพทย์ ย้ำไม่ต้องตกใจ หนุ่ม-สาว ส่วนใหญ่เกิดอาการไข้ ปวดหัว เมื่อยตัว เป็นปฏิกิริยาตอบสนองปกติของร่างกายต่อวัคซีนที่ได้รับ สะท้อนภูมิคุ้มกันร่างกายทำงานแล้ว
นายแพทย์โอภาส การย์กวินพงศ์ อธิบดีกรมควบคุมโรค กล่าวถึงกรณีเริ่มมีคนหนุ่มสาวรีวิวมีอาการไข้หลังได้รับการฉีดวัคซีนแอสตร้าเซนเนก้า จนเริ่มมีความกังวลใจที่จะเข้ารับวัคซีน ว่า  อาการไข้ ปวดเมื่อย ตามตัว หรือปวดศีรษะ เป็นเรื่องปกติของการรับวัคซีนไม่ว่าจะเป็นวัคซีนป้องกันโรคอื่น หรือโควิด  ก็จะมีปฏิกิริยาคล้ายคลึงกัน ถือเป็นปฏิกริยาตอบสนองของร่างกายต่อวัคซีนที่เกิดขึ้นส่วนใหญ่เป็นอาการชั่วคราว ไม่นานก็หาย โดยสามารถรับประทานยาแก้ปวด ลดไข้ เพื่อบรรเทาอาการได้  แต่หากอาการไม่ดีขึ้น ก็สามารถพบแพทย์  จากการเก็บข้อมูลในกลุ่มผู้รับวัคซีนจำนวนมาก พบว่าปกติการตอบสนองของร่างกายในการรับวัคซีน จะพบในคนอายุน้อยกว่ามากกว่าคนสูงอายุ ถือเป็นเรื่องปกติ เพราะร่างกายแข็งแรงและระบบภูมิคุ้มกันทำงานได้ดี อย่างไรก็ตาม เพื่อไม่ให้เกิดความกังวลและเข้าใจผิด ได้กำชับให้เจ้าหน้าที่ที่ทำหน้าที่ซักประวัติ หรือแพทย์ พยาบาลที่ทำการฉีดวัคซีน แจ้งให้ผู้มารับบริการรับทราบก่อนรับวัคซีนทุกครั้ง ถึงอาการไข้ขึ้น หรือปวดเมื่อยตามร่างกายเป็นเรื่องปกติที่เกิดขึ้นได้และเป็นอาการที่เกิดขึ้นชั่วคราวเท่านั้น